Asociaţia Naţională a Comercianţilor Mici şi Mijlocii din România i-a propus premierului ca marile lanțuri de supermarketuri să fie închise sâmbăta și duminica sau să funcționeze doar până la ora 13. Puteți vota la finalul articolului cum vi se pare o astfel de măsură?
Micii comercianţi se plâng de vânzări tot mai slabe, pe care le pun pe seama marilor lanţuri de magazine care le atrag toţi clienţii în weekend.
"Efectele se văd foarte simplu din cifre. Sunt scăderi de 20-30%, chiar şi 40% din vânzări pe perioada weekendului. În general, clienţii noştri migrează în magazine mari", spune Feliciu Paraschiv, de la Asociația Națională a Comercianților Mici și Mijlocii, la Observator News, potrivit spotmedia.ro.
De partea cealaltă, premierul Marcel Ciolacu susține că punerea în aplicare a unei astfel de legi ar putea avea consecințe negative asupra clienților.
"Am dat în discuţie, la Tehnicul Guvernului, să vedem în primul rând impactul. Nu e o decizie uşoară.
Acum trebuie să fim corecţi, că nu există evaziune la supermarketuri, în primul rând.
În al doilea rând, nu ştim dacă acoperim nevoia cetăţenilor, dacă închidem supermarketurile. Nu era vorba numai de supermarketuri, era vorba de toate magazinele alimentare.
Nu e o decizie uşoară dar, dacă avem un sistem alternativ viabil, atunci se poate ajunge la o astfel de decizie", a declarat Marcel Ciolacu, la Parlament, citat de Agerpres.
Vă puteți exprima opinia despre acest subiect răspunzând la întrebările din chestionarul de mai jos: